Anexă la Hotărârea Secției pentru judecători pentru aprobarea Procedurii de evaluare psihologică periodică a judecătorilor


Procedura de evaluare psihologică periodică a judecătorilor 

Cap. I 
Dispoziții generale

Art. 1 - Judecătorii au obligaţia de a se supune, la fiecare 5 ani, unei evaluări psihologice.
	
Art. 2 - (1) Pentru prima evaluare, termenul de 5 ani prevăzut la art. 1 începe să curgă de la data numirii în funcție. 
(2) Dispozițiile alin. (1) se aplică în mod corespunzător și în situația reîncadrării în funcția de judecător.
(3) Pentru judecătorii care au absolvit Institutul Național al Magistraturii, termenul de 5 ani începe să curgă de la momentul numirii lor în funcția de judecători stagiari de către Secția pentru judecători a Consiliului Superior al Magistraturii (în continuare Secția pentru judecători). 
(4) Numirea unui judecător în funcția de procuror sau a unui procuror în funcția de judecător nu face să curgă un nou termen.

Art. 3 - (1) Președintele Înaltei Curți de Casație și Justiție, președintele curții de apel, președintele Consiliului Superior al Magistraturii, inspectorul-șef al Inspecției Judiciare, precum și directorul Institutului Național al Magistraturii stabilesc calendarul procedurii de evaluare psihologică periodică a judecătorilor, la propunerea structurii de psihologie proprii.
(2) Calendarul procedurii de evaluare psihologică periodică pentru persoanele prevăzute la art. 4 alin. (4) se stabileşte de preşedintele Consiliului Superior al Magistraturii, la propunerea structurii de psihologie proprii.
(3) După stabilirea calendarului procedurii de evaluare psihologică periodică, judecătorii sunt informați cu privire la perioada în care vor fi supuși acestei evaluări.
(4) Pentru motive temeinic justificate, la solicitarea judecătorului, persoanele prevăzute la alin. (1) sau (2), după caz, pot dispune ca evaluarea să se realizeze la o dată ulterioară.
(5) În cazul în care raportul de serviciu al judecătorului este suspendat, iar în cursul suspendării se împlineşte termenul de 5 ani prevăzut la art. 1, evaluarea se realizează 
într-o perioadă de cel mult 6 luni de la data revenirii în activitate, la o dată stabilită de persoanele prevăzute la alin. (1) sau (2), după caz. Aceste dispoziţii se aplică în mod corespunzător și în cazul în care, la data programată, persoana evaluată se află într-o situaţie de imposibilitate de realizare a evaluării psihologice periodice, constatată de persoanele prevăzute la alin. (1) sau (2), după caz.

Cap. II 
Evaluarea psihologică

Art. 4 - (1) În vederea evaluării psihologice periodice a judecătorilor, prin hotărâre a Secției pentru judecători se constituie comisii de evaluare.
 (2) La nivelul Înaltei Curți de Casație și Justiție și al curților de apel se constituie câte o comisie de evaluare, compusă dintr-un psiholog desemnat dintre psihologii din cadrul structurii de psihologie a instanței respective.
(3) În cazul membrilor aleși ai Consiliului Superior al Magistraturii care au calitatea de judecător, a judecătorilor detașați la Consiliul Superior al Magistraturii, Institutul Național al Magistraturii şi Inspecția Judiciară și a inspectorilor judiciari care au calitatea de judecător, comisia este compusă dintr-un psiholog desemnat dintre psihologii din cadrul compartimentului de psihologie al instituției respective. 
(4) În cazul judecătorilor detașați la alte instituţii decât cele prevăzute la alin. (3), comisia este compusă dintr-un psiholog desemnat dintre psihologii din compartimentul de psihologie din cadrul Consiliului Superior al Magistraturii.
(5) În cazul acelor persoane care, pe parcursul termenului de 5 ani, își desfășoară activitatea în cadrul a două sau mai multe instanțe sau instituții, evaluarea se realizează de comisia desemnată în cadrul instanței sau instituției în care persoanele își desfășoară activitatea la momentul evaluării.
	
Art. 5 - (1) Psihologii nu pot realiza evaluarea psihologică a persoanelor cu care sunt soț sau soție, rude ori afini până la gradul al IV-lea, inclusiv.
(2) Psihologul este obligat să aducă la cunoștința Secției pentru judecători situaţia de incompatibilitate prevăzută la alin. (1), precum şi orice altă situație de incompatibilitate, de suspendare ori de încetare a dreptului de liberă practică, prevăzută de legislația profesiei de psiholog. 
[bookmark: _Hlk140146356](3) În cazul în care constată situația de incompatibilitate a psihologului, precum și în situația în care toate posturile de psiholog de la instanța sau instituția respectivă sunt vacante, Secția pentru judecători desemnează în comisia de evaluare psihologică periodică un alt psiholog dintre psihologii din sistemul judiciar. 
(4) Dispozițiile alin. (1)-(3) sunt aplicabile și în cazul în care situațiile de incompatibilitate, de suspendare ori de încetare a dreptului de liberă practică se ivesc pe parcursul procedurii de evaluare psihologică periodică.
(5) În situaţia în care psihologul desemnat să realizeze evaluarea psihologică periodică se află în imposibilitatea exercitării atribuţiilor pe o perioadă de cel puţin 3 luni, la solicitarea persoanei prevăzute la art. 3 alin. (1) sau (2), după caz, Secţia pentru judecători numeşte, în acest scop, un alt psiholog din cadrul sistemului judiciar în comisia de evaluare.

Art. 6 - (1) Evaluarea psihologică periodică constă în susţinerea unui test scris și a unui interviu[footnoteRef:1]. [1:  În şedinţa din data de 09.11.2021, Comisia nr. 2 comună – „Resurse umane şi organizare” a decis ca evaluarea psihologică periodică a judecătorilor și procurorilor să se realizeze prin susţinerea unui test scris şi a unui interviu, urmând a fi avute în vedere atât aspectele cognitive, cât şi cele de personalitate. Referitor la aceste din urmă aspecte, prin proiect s-a propus să fie reglementate în cuprinsul unei Metodologii.] 

(2) Metodologia privind organizarea şi desfăşurarea procedurii de evaluare psihologică periodică a judecătorilor este aprobată de Secția pentru judecători a Consiliului Superior al Magistraturii, la propunerea compartimentului de psihologie din cadrul Consiliului[footnoteRef:2].  [2:  Metodologia menționată urmează a fi elaborată la un moment ulterior, aceasta fiind intrinsec legată de parcurgerea altor etape ale proiectului CPCI. Menționăm, sub acest aspect, că prin Hotărârea Plenului Consiliului Superior al Magistraturii nr. 131/2023 a  fost avizat livrabilul A. 1.3 Definire  profiluri: profil psiho-profesional pentru funcția de judecător; profil psihoprofesional pentru funcția de procuror; profil psiho-profesional pentru funcții de 
conducere judecători; profil psiho-profesional pentru funcții de conducere din  parchete; trunchi comun în privința celor două profiluri, care va fi utilizat în procedurile de admitere în profesie.] 

(3) Testul scris se susţine, de regulă, online, prin excepţie putând fi susţinut şi în format creion-hârtie. Interviul se poate realiza atât față în față, cât şi online.
(4) În situația în care persoana care urmează a fi evaluată nu se prezintă la evaluarea psihologică periodică, comisia de evaluare are obligația de a încunoștința în acest sens persoana prevăzută la art. 3 alin. (1) sau (2), după caz, în vederea luării măsurilor care se impun.

Art. 7 - În vederea realizării evaluării psihologice periodice, comisia de evaluare are acces la evaluările psihologice anterioare ale persoanei respective.

Art. 8 - (1) Rezultatul evaluării psihologice periodice se concretizează într-un raport de evaluare, care are un format standardizat, anexă la metodologia prevăzută la art. 6 alin. (2). Acesta cuprinde, în toate cazurile, profilul psihologic al persoanei evaluate şi calificativul „recomandabil/nerecomandabil”.
(2) În cazul acordării calificativului „recomandabil”, în cuprinsul raportului pot fi formulate recomandări persoanei evaluate cu privire la îmbunătățirea aptitudinilor și abilităților psihologice.
(3) În cazul acordării calificativului „nerecomandabil”, comisia de evaluare sesizează Secţia pentru judecători şi recomandă, după caz:
a) efectuarea unei expertize medicale de specialitate, în condiţiile legii;
b) efectuarea unei expertize medicale de specialitate, în condiţiile legii şi urmarea unui program de consiliere psihologică cu o durată de cel mult 6 luni;
c) urmarea unui program de consiliere psihologică cu o durată de cel mult 6 luni.
(4) În cazul în care se recomandă urmarea unui program de consiliere psihologică în condițiile alin. (2) lit. b) și c), raportul de evaluare cuprinde şi recomandarea privind specializarea psihologului cu care va fi urmat acest program, precum şi menţiunea că durata programului este de cel mult 6 luni.

Art. 9 - (1) Calificativele acordate de comisia de evaluare sunt înregistrate pe platforma IT, în contul persoanei evaluate, conform calendarului prevăzut la art. 3. 
(2) Calificativul „nerecomandabil” se aduce la cunoştinţă, după caz, președintelui instanței sau conducătorului instituției la care persoana evaluată își desfășoară activitatea, precum şi persoanei prevăzute la art. 3 alin. (1) sau (2), după caz.
(3) În situaţia în care nu a fost formulată cerere de reexaminare, precum şi în situaţia în care persoana evaluată a obţinut calificativul „recomandabil”, raportul de evaluare se poate accesa pe platforma IT, în contul persoanei evaluate, la data stabilită în calendarul prevăzut la art. 3. În situaţia în care s-a formulat cerere de reexaminare, raportul de evaluare poate fi accesat doar după efectuarea reexaminării.

Art. 10 - (1) Persoana care a obţinut calificativul „nerecomandabil” poate formula cerere de reexaminare în termen de 3 zile de la data stabilită în calendarul prevăzut la art. 3  pentru aducerea la cunoștință a calificativului.
(2) Cererea de reexaminare se depune la persoana prevăzută la art. 3 alin. (1) sau (2), după caz, pe suport hârtie sau prin intermediul platformei IT. Dacă cererea este formulată în termen, această persoană o transmite de îndată compartimentului de psihologie din cadrul Consiliului Superior al Magistraturii. 
(3) Dacă cererea de reexaminare a fost formulată după expirarea termenului prevăzut la alin. (1), persoana prevăzută la alin. (2) emite în acest sens un act, prin care va respinge această cerere ca tardivă. Actul se comunică persoanei evaluate, în plic închis și sigilat, cu menţiunea „Confidenţial”.

Art. 11 - (1) Formularea unei cereri de reexaminare nu atrage suspendarea procedurii prevăzute la art. 199 din Legea nr. 303/2022 privind statutul judecătorilor și procurorilor,  dacă s-a inițiat o astfel de procedură.
(2) În situaţia în care, în urma expertizei medicale de specialitate, comisia medicală de specialitate acordă calificativul „inapt”, procedura de evaluare psihologică se suspendă până la acordarea calificativului „apt”.

Art. 12 - (1) Pentru soluţionarea cererilor de reexaminare se constituie, anual, o comisie de reexaminare, care îşi desfăşoară activitatea la nivelul Consiliului Superior al Magistraturii.
(2) Comisia prevăzută la alin. (1) este formată din 3 psihologi, desemnaţi prin hotărâre a Secției pentru judecători, dintre psihologii din sistemul judiciar. În comisie vor fi desemnaţi şi membri supleanţi, care îi vor înlocui de drept, în ordinea stabilită prin aceeaşi hotărâre, pe acei membri ai comisiei care nu își pot exercita atribuțiile.
(3) În cazul în care unul dintre psihologii care face parte din comisia de reexaminare a participat în procedura de evaluare psihologică periodică în curs a persoanei, acesta va fi înlocuit de către un supleant. 
(4) Nu pot face parte din aceeași comisie de reexaminare persoanele care sunt soți, rude sau afini până la gradul al IV-lea inclusiv. Prevederile art. 5 se aplică în mod corespunzător.
(5) La primirea unei cereri de reexaminare, compartimentul de psihologie din cadrul Consiliului informează membrii comisiei prevăzute la alin. (1), care, de comun acord, stabilesc data desfăşurării procedurii de reexaminare, astfel încât aceasta să fie realizată cel mai târziu în termen de 30 de zile de la data primirii cererii. 

Art. 13 - (1) Reexaminarea constă în susținerea unui nou test scris și a unui nou interviu.
(2) Dispozițiile art. 6 - 8 se aplică în mod corespunzător.
(3) Calificativul obținut în urma reexaminării este definitiv și este înregistrat pe platforma IT, în contul persoanei evaluate. 
(4) Calificativul definitiv se comunică persoanelor prevăzute la art. 9 alin. (2).
[bookmark: _Hlk141879100](5) După rămânerea definitivă a calificativului „nerecomandabil”, Secția pentru judecători constată prin hotărâre că persoanei evaluate i-a fost acordat acest calificativ și, în funcție de recomandarea comisiei de evaluare, dispune prezentarea judecătorului la expertiza medicală de specialitate, în condițiile legii, și/sau urmarea unui program de consiliere psihologică cu o durată de cel mult 6 luni. Hotărârea secției nu se publică și se comunică persoanei evaluate, în plic închis și sigilat, cu menţiunea „Confidenţial”. 
(6) Raportul de evaluare întocmit de comisia de reexaminare este încărcat pe platforma IT, în contul fiecărei persoane evaluate, în termen de 3 zile de la data reexaminării.

Cap. III 
Programul de consiliere psihologică

Art. 14 - (1) În cazul în care s-a recomandat urmarea unui program de consiliere psihologică, aceasta se va realiza după rămânerea definitivă a calificativului „nerecomandabil”, pe o durată de până la 6 luni. 
(2) Durata și conținutul programului de consiliere psihologică se stabilesc de psihologul cu care se va desfăşura acest program, având în vedere raportul comisiei de evaluare şi, dacă este cazul, al comisiei de reexaminare. Acestea pot suferi modificări în funcţie de evoluţia demersului de consiliere, fără ca durata totală a programului de consiliere să depăşească termenul de 6 luni prevăzut la alin. (1).

Art. 15 - (1) Pentru realizarea programului de consiliere psihologică judecătorul poate opta pentru un psiholog din sistemul judiciar sau pentru un alt psiholog care figurează în Registrul unic al psihologilor cu drept de liberă practică din România, atestaţi în condiţiile legii, având competenţele recomandate în raportul de evaluare sau, după caz, în raportul întocmit în urma reexaminării. 
(2) În vederea formulării opţiunii prevăzute la alin. (1), judecătorii consultă lista încărcată pe platforma IT cuprinzând psihologii din sistemul judiciar şi specializările acestora ori, după caz, Registrul unic al psihologilor cu drept de liberă practică din România.
[bookmark: _Hlk143503531](3) Dovada privind efectuarea primei şedinţe de consiliere psihologică se comunică de către judecător, în scris, conducătorului instanței sau, după caz, al instituției în cadrul căreia persoana evaluată își desfășoară activitatea, în termen de 30 de zile de la data la care raportul comisiei de evaluare ori, dacă este cazul, al comisiei de reexaminare este accesibil acestuia. 
[bookmark: _Hlk143503832](4) În situația în care nu se prezintă dovada începerii programului de consiliere în termenul prevăzut la alin. (3), Secţia pentru judecători desemnează un psiholog din sistemul judiciar care deţine specializarea recomandată în raportul de evaluare sau, după caz, în raportul întocmit în urma reexaminării. Dispozițiile alin. (3) sunt aplicabile în mod corespunzător.
(5) În situaţia în care psihologul sau persoana vizată constată că nu se poate realiza consilierea psihologică, judecătorul poate formula o nouă opţiune, dispoziţiile alin. 
(1)-(4) fiind aplicabile în mod corespunzător; la recomandarea psihologului, opţiunea poate viza inclusiv un psiholog cu o altă specializare decât cea recomandată în raportul de evaluare sau, după caz, în raportul întocmit în urma reexaminării. În acest caz, programul de consiliere va continua pe o durată care nu va putea depăşi 6 luni de la data primei şedinţe, menţionată în dovada prevăzută la alin. (3).
(6) Dovada finalizării programului de consiliere psihologică se comunică în condiţiile alin. (3), care se aplică în mod corespunzător.

Art. 16 - În cazul în care judecătorul nu îşi desfăşoară activitatea în aceeaşi localitate cu psihologul din sistemul judiciar pentru care a optat sau care a fost desemnat în condiţiile art. 15 alin. (4), programul de consiliere psihologică se va desfăşura în sistem online. Programul de consiliere psihologică se poate desfăşura şi cu participare fizică dacă judecătorul se deplasează, pe cheltuiala sa, la sediul instituţiei în cadrul căreia îşi desfăşoară activitatea psihologul, conform programului stabilit de comun acord cu acesta.  

Art. 17 - Preşedintele instanţei, respectiv conducătorul instituţiei la care îşi desfăşoară activitatea persoana evaluată înaintează dovada finalizării programului de consiliere persoanei prevăzute la art. 3 alin. (1) sau (2), după caz, care va sesiza Secţia pentru judecători, în vederea exercitării atribuţiei prevăzute la art. 18 alin. (2).

Cap. IV 
Reevaluarea psihologică 

Art. 18 - (1) În situația obținerii calificativului „apt” în urma expertizei medicale de specialitate sau, după caz, după parcurgerea programului de consiliere psihologică judecătorul este supus unei noi evaluări.
(2) Reevaluarea va fi realizată de o comisie formată dintr-un psiholog din sistemul judiciar, desemnat de Secţia pentru judecători, diferit de psihologii care au participat în procedura de evaluare psihologică periodică în curs a persoanei.
(3) Dispoziţiile art. 6-17 şi cele ale prezentului articol se aplică în mod corespunzător.

Cap. VI
Dispoziții finale

[bookmark: _Hlk141879225]Art. 19 - Membrii comisiilor de evaluare, reexaminare și reevaluare sunt remunerați potrivit dispoziţiilor art. 6 din Capitolul VIII – „Reglementări specifice personalului din sistemul justiţiei” din Anexa nr. V – „Familia ocupaţională de Funcţii Bugetare „Justiţie” şi Curtea Constituţională” la Legea-cadru nr. 153/2017 privind salarizarea personalului plătit din fonduri publice, cu modificările şi completările ulterioare, care se aplică în mod corespunzător.

Art. 20 - Psihologul şi celelalte persoane cu atribuţii în procedura de evaluare psihologică periodică, potrivit legii şi prezentei proceduri, au obligaţia de a păstra confidenţialitatea datelor de care au luat cunoştinţă în exercitarea acestor atribuţii.

Art. 21 - Termenele prevăzute de prezenta hotărâre se calculează potrivit dispoziţiilor art. 181 din Legea nr. 134/2010 privind Codul de procedură civilă, republicată, cu modificările şi completările ulterioare.

